
Az összeállítási pontatlanság (hézagméret változás) hatása a varratméretre, illetve hegesztési paraméterek korrekciójára PA és PB sarokvarratok esetén

A hegesztés viszonylag fiatal technológia, mégis ennek az eljárásnak van a legnagyobb jelentősége a gépiparban. A hegesztés hővel, nyomással, vagy mindkettővel egyesíti a munkadarabokat oldhatatlan kötéssel. A fejlődés során számos eljárást fejlesztettek ki a mérnökök, melyeket először emberek gyakoroltak, majd napjainkra a hegesztési feladatokat a tömeggyártásban a hegesztőrobotok vették át. Ennek előnye, hogy a robot mindig ugyanúgy végzi el a feladatot, minden egyes mozdulatot az ezredik munkadarabnál is tökéletesen megismétel. Ha megfelelő érzékelőkkel van felszerelve, valamelyest képes alkalmazkodni a munkadarab egyenetlenségeihez, hibáihoz, és a helyzethibákhoz. Mivel a robot szűkebb látókörű az embernél, kiemelt fontosságú a munkadarab minél pontosabb megmunkálása, amit a korszerű szerszámgépek segítségével érnek el, és elhelyezése, amit készülékek könnyítenek meg.
A vizsgálat célja ezen elhelyezési hibák hatásainak kimutatása, valamint a PA vályúvarrat, és PB sarokvarratok tulajdonságainak összehasonlítása. A különböző hézagmértek a különböző mértékű elhelyezési, pozícionálási hibákat helyettesítik. Az így keletkezett összeolvadási hiány fellépésének következményeit vizsgáljuk. A lehegesztett munkadarabokból mintákat vágunk ki, és csiszolatokat készítünk. Ezen kívül a létrejövő varraton az alakhibákat, és geometriai hiányosságokat vizsgálhatjuk. A csiszolatokon mérhetővé válik a beolvadási mélység, láthatóvá a hőhatásövezet, amit keménységmérő műszerekkel le is mérünk.
Az előkészítés során minden hézagmérethez 3 munkadarabot készítettem elő, hogy rontott munkadarab esetén legyen tartalék. Ezen kívül 2 darabot a hegesztési paraméterek pontos beállításához. A lemezeket egy vékonyabb támasztólemez segítségével pozícionáltam megfelelő helyzetbe.
A munkadarabokat a Bánki kar CLOOS robothegesztő laborjában készítettem el. A hegesztési varratokat rövidzáras ívhegesztő eljárással hegesztettem le, így összesen 8 hegesztett munkadarab készült, 4 darab PA és 4 db PB helyzetben. A hegesztés során, a paramétereken nem változtattam, a hézagméret függvényében figyeltem a teljesítmény-, és áramfelvételt. Kísérleteim eredményei segítséget nyújthatnak a Cloos robottal történő hegesztések technológiai tervezésénél a PA vályúvarrat, és PB sarokvarratok esetében.



